《清明病中遣酒问讯史授夫》
宋代·章甫

一榻萧然唯坐卧，风雨欺人打窗破。
数片飞花何处来，寒食清明病中过。
疏狂閒忆少年时，问柳寻花夜不归。
春衣一任酒狼籍，玉山自有人扶持。
日月变迁衰相现，世途迫隘令人倦。
耳冷那闻白雪歌，眼寒不识春风面。
怀君著书坐僧房，呼儿兴拨浮蛆香。
往浇万卷文字肠，莫学病夫多感伤。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。